ઉત્તરાયણના દિવસે સામાન્ય રીતે એવું જોવા મળે છે કે, સવારે સારો એવો પવન હોય છે અને બપોરે પવન સાવ પડી જાય છે, લોકો ઠુમકા મારી-મારીને થાકી જાય, પણ પતંગ ચગવાનું નામ જ ના લે, જ્યારે સાંજ પડેને હાથમાં કાપા પડી જાય તેવો પવન ચડે. પણ, આ વખતે દિવસભર પ્રમાણસર પવન રહ્યો. જેના લીધે પતંગરસીયાઓને મજા પડી ગઈ. જોકે, બપોરે થોડો સમય પવન સાવ પડી ગયો હતો, પણ એ સમયગાળો ઘણો ઓછો હતો. જેના લીધે પતંગરસીયાઓના રંગમાં કોઈ વધુ ભંગ નહોંતો પડ્યો. આમ, આ વખતે ઉત્તરાયણને ભલે મોંઘવારીનું ગ્રહણ લાગ્યું હોય, પણ લોકોએ પોતાની રીતે તેમાંથી રસ્તો કાઢી ભરપૂર મજા માણી જ લીધી હતી.